קנת' נולנד

קנת' נולנד (באנגלית: Kenneth Noland; 10 באפריל 1924 – 5 בינואר 2010) היה צייר אמריקאי שיצר כחלק מתנועת הציור המופשט. נולנד ידוע כאחד מציירי שדות הצבע האמריקאיים המפורסמים ביותר, אם כי בשנות ה-50 הוא נחשב לאמן שיצר בסגנון האקספרסיוניזם המופשט ובתחילת שנות ה-60 הוא נחשב לצייר מינימליסטי. כמו כן, נולנד סייע בהקמת אסכולת הצבע של וושינגטון. בשנת 1977, נערכה לכבודו תערוכה רטרוספקטיבית גדולה במוזיאון סולומון ר. גוגנהיים בניו יורק, לאחר מכן עברה למוזיאון הירשהורן בוושינגטון די. סי. וכן למוזיאון טולדו לאמנות באוהיו. בשנת 2006, "ציורי הפסים" של נולנד הוצגו בגלריית טייט בלונדון.

ראשית חיים והשכלה 
קנת' נולנד הוא בנו של הארי קאסוול נולנד (1896–1975), פתולוג במקצועו, ואשתו, בסי (1897–1980). הוא נולד באשוויל, צפון קרולינה בשם קנת קליפטון נולנד, והיו לו ארבעה אחים: דייוויד, ביל, ניל והארי ג'וניור.

לאחר שסיים את התיכון, בשנת 1942 נולנד התגייס לחיל האוויר האמריקאי. בתור לוחם לשעבר במלחמת העולם השנייה, נולנד ניצל את הטבות ה-G.I. Bill שסיפקה ארצות הברית לווטרנים של המלחמה, כדי ללמוד אמנות במכללת "בלאק מאונטיין" שבצפון קרוליינה, מדינת הולדתו. במכללה למדו אמנות גם שניים מאחיו. נולנד למד אצל איליה בולוטובסקי, פרופסור שהכיר לו את תאוריית הניאופלסטיקה ואת עבודתו של פיט מונדריאן. נולנד גם למד במכללה את תורת הבאוהאוס אצל יוזף אלברס, והתעניין בפאול קלה ובמיוחד ברגישותו של קליי לצבע.

קריירה 

בשנים 1948–1949 עבד נולנד עם הפסל אוסיפ זאדקין בפריז, בה הציג גם את התערוכה הראשונה של ציוריו. לאחר שחזר לארצות הברית, הוא לימד בוושינגטון די. סי. באוניברסיטה הקתולית (1951–1960) ובמכון לאמנויות עכשוויות. בתחילת שנות ה-50 הוא פגש את מוריס לואיס בוושינגטון הבירה בזמן שלימד שיעורי לילה במרכז הסדנאות של וושינגטון לאמנויות, והשניים התיידדו. לאחר שקלמנט גרינברג הכיר לו את הלן פרנקנטלר ויצירתה, ולאחר שראה את ציוריה החדשים בסטודיו של האמנית בעיר ניו יורק ב-1953, נולנד ולואיס אימצו את טכניקת ההכתמה של פרנקנטלר, בה האמן מאפשר לצבע דליל להיספג בקנבס.

רוב הציורים של נולנד מתאימים לאחת מארבע קבוצות: עיגולים (או מטרות), שברונים (צורת V הפוכה), פסים וקנבסים מעוצבים. העיסוק שלו ביחס בין הדימוי לגבולות של התמונה המכילה אותו, הוביל אותו לסדרה של עבודות בהן מוצגות טבעות קונצנטריות, המכונות מטרות, שבדומה לדימוי המוצג לעיל, הכילו שילובי צבעים יוצאי דופן. ב-1964 עבודותיו של נולנד נכללו בתערוכה "מופשט פוסט-ציורי" שאצר קלמנט גרינברג. התערוכה טיילה בין מוזיאונים בארצות הברית וסייעה לבסס את ציור שדות הצבע כתנועה חדשה וחשובה באמנות האמריקאית העכשווית של שנות ה-60. נולנד היה חלוץ של עבודות על קנבס מעוצב, בתחילה עם סדרה של יהלומים או שברונים סימטריים או א-סימטריים. בציורים אלה, הקצוות והצורה של הקנבס הופכים למרכיב חשוב כמו הדימוי שבמרכזו. במהלך שנות ה-70 וה-80 הקנבסים המעוצבים שלו היו מאוד לא רגולאריים ולא סימטריים, מה שהביא ליצירת דימויים מורכבים יותר ויותר.

במקום לצבוע את הבד באמצעות מכחול, החל מסוף שנות ה-50 הסגנון של נולנד כלל הכתמה של הבד בצבע, במטרה להסיר עקבות של האמן שנותרות על הקנבס בשימוש במשיכות מכחול. באופן זה, היצירה עסקה באמנות ולא באמן. הוא הדגיש יחסים מרחביים בעבודותיו באמצעות הותרת חלקים מהקנבס לא מוכתמים וריקים, כניגוד לצבע ששימש ביתר חלקי היצירה. תלמידיו של נולנד כללו את הפסלת ג'ני ליאה נייט והציירת אליס מברוגורדאטו.

חיים אישיים 
נולנד היה נשוי ל:
 קורנליה לנגר, בתו של הסנטור האמריקאי הרפובליקני מצפון דקוטה, ויליאם לנגר. בני הזוג נישאו ב-1950 ולאחר מכן התגרשו. נולדו להם שלושה ילדים.
 סטפני גורדון, פסיכולוגית, גרה עם נולנד מנובמבר 1964 עד יוני 1970. הם נישאו באפריל 1967 והתגרשו ביוני 1970.
 פגי ל. שיפר, היסטוריונית אמנות ובתו של ד"ר מורטון א. שיפר. השניים נישאו ב-1970 ונולד להם בן אחד, סמואל ג'סי.
 פייג' רנס, העורכת הראשית של Architectural Digest, לה נישא בורמונט ב-10 באפריל 1994. נולנד היה בעלה החמישי של רנס.

בשנות ה-60 ניהל נולנד רומן עם האמנית ואשת החברה, מרי פנקות מאייר.

נולנד מת מסרטן הכליה בביתו בפורט קלייד, מיין, ב-5 בינואר 2010, בגיל 85.

תערוכות 
נולנד הציג את תערוכת היחיד הראשונה שלו בגלריה ריימונד קרוז בפריז בשנת 1948. בשנת 1957, הוא הציג את תערוכת היחיד הראשונה שלו בניו יורק בגלריה טיבור דה נאגי. בשנת 1964, עבודותיו של נולנד אכלסו חצי מהביתן האמריקאי בביאנלה בוונציה. בשנת 1965, עבודותיו הוצגו בגלריית וושינגטון לאמנות מודרנית ובמוזיאון היהודי (ניו יורק). תערוכת היחיד האחרונה של נולנד, "Kenneth Noland Shaped Paintings 1981–82", נפתחה ב-29 באוקטובר 2009 בגלריה לסלי פילי ב-East 68th Street בניו יורק והייתה אמורה להיסגר ב-9 בינואר 2010 (אם כי תאריך הסגירה התאחר ל-16 בינואר). בשנת 2010, זכה להציג תערוכת יחיד של עבודותיו במוזיאון גוגנהיים, תחת השם "Kenneth Noland, 1924–2010: A Tribute". בנוסף, עבודותיו היו במוקד תערוכות יחיד במגוון מוסדות בינלאומיים, לרבות המוזיאון לאמנות מודרנית, מקסיקו סיטי (1983); Museo de Bellas Artes de Bilbao, בילבאו, ספרד (1985); המוזיאון לאמנויות יפות, יוסטון (2004); טייט, ליברפול (2006) ומכון באטלר לאמנות אמריקאית, יאנגסטאון, אוהיו (1986 ו-2007).

לקריאה נוספת 
 Gowing, L (עורך) 1995, A Biography Dictionary of Artists, Rev. edn, Andromeda Oxford Limited, Oxfordshire.
 "Kenneth Noland." Contemporary Artists, 4th ed. St. James Press, 1996. Reproduced in Biography Resource Center. Farmington Hills, Mich.: Thomson Gale. 2005.
 "Kenneth Noland: Color, Format and Abstract Art." Interview by Diane waldman (1977), in: Theories and Documents of Contemporary Art, edited by K. Stiles and P. Selz, Berkeley: University of California Press, 1996, pp. 94–98.
 "Kenneth Noland." Encyclopedia of World Biography, 2nd ed. 17 Vols. Gale Research, 1998. Reproduced in Biography Resource Center. Farmington Hills, Mich.: Thomson Gale. 2005.
 "Painting: Bold Emblems", an 18 April 1969 profile of Kenneth Noland in Time magazine
 "Art: Pure, Uncluttered Hedonism", a 2 May 1977 review of Kenneth Noland's work by Robert Hughes of Time magazine
 "Painting: Peacock Duo", an 8 May 1965 examination of Kenneth Noland's work

קישורים חיצוניים

הערות שוליים 

חברי האקדמיה האמריקאית לאמנויות ולספרות
אמנים אמריקאים
ציירים אמריקאים
אמריקאים שנולדו ב-1924
אמריקאים שנפטרו ב-2010